ভাষার তৃতীয় রেডিক্যাল দিক হলো উৎপাদনের সঙ্গে এর প্রত্যক্ষ সংযুক্তি। স্ট্যালিন দেখতে পান এবং আমাদেরও দেখান, ভাষা উৎপাদনের সঙ্গে, মানুষের উৎপাদনশীল কার্যক্রমের সঙ্গে সংযুক্ত; অন্যদিকে অবকাঠামো উৎপাদন ও মানুষের উৎপাদনশীল কার্যক্রমের সঙ্গে প্রত্যক্ষভাবে সংযুত্ত্ন থাকে না। এসবের সঙ্গে তার সংযুক্তি ঘটে অপ্রত্যক্ষভাবে, অর্থনীতির মাধ্যমে, কাঠামোর মাধ্যমে। ভাষা উৎপাদনের সঙ্গে যুক্ত বলেই ভাষা, আরও এগিয়ে দেখতে গেলে এর শব্দের ভাণ্ডার এক নিরবচ্ছিন্ন পরিবর্তনপ্রক্রিয়ার মধ্যে দিয়ে এগিয়ে চলে। কেননা মানুষের প্রাত্যহিক জীবনে, শিল্পে ও কৃষিতে, বাণিজ্য ও পরিবহনে, প্রযুক্তি ও বিজ্ঞানে প্রতিনিয়ত পরিবর্তন ঘটছে এবং সেই পরিবর্তন তাদের কার্যক্রমের জন্যে প্রতিনিয়ত ভাষার কাছে নতুন নতুন শব্দ ও প্রকাশভঙ্গিমা দাবি করে চলেছে। ভাষাকে তাদের সেই প্রয়োজন সরাসরি মেটাতে হচ্ছে তার ব্যাকরণগত পদ্ধতিকে আরও যথাযথ করে তুলে, তার শব্দভাণ্ডারে নতুন নতুন শব্দ সংযুক্তির মাধ্যমে।